Време на чуда

„Време на чуда“ е филозофски, сатиричен и историски роман од српскиот писател Борислав Пекиќ, објавен во 1965 година. Се состои од два дела. Првиот дел, „Време на чуда“, е составен од седум наративни единици напишани на основа на библиски мотиви за Исусовите чуда во Јудеја . Во однос на библиската парадигма, презентираните чуда се инвертирани и пародирани. Така, слепиот човек на кого Христос му го вратил видот, си ги вади очите, згрозен од светот што го гледа, жена излечена од лепра е отфрлена и од заедницата на здравите и од заедницата на болните, нем просјак е осуден на смрт кога прозборува, Лазар по неговото воскресение станува несреќен инструмент на борбата меѓу Христовите поддржувачи и противниците итн. Вториот дел, „Време на смртта“, е составен од четири поглавја. Во голема мера ја испитува евангелската приказна од перспектива на апостолот Јуда, кој е претставен како најстраствен поддржувач и вистински идеолог на пророштвото за спасителот, додека Исус е претставен како измамник, инсистирајќи дека неговото распнување, а со тоа и спасението на човештвото, никогаш и не се случило.

Иако е прв роман на Пекиќ, „Време на чуда“ е книга со исклучителна уметничка зрелост и филозофска длабочина, лишена е од било какви  почетнички недостатоци.  Таа ги развива основните постулати на поетиката на Пекиќ: дотеран стил, широка ерудиција и митомахија. Терминот митомахија се однесува на посебната борба против митовите, односно на суровата критика и разоткривање на митскиот светоглед.  На овој начин, со многу хумор и длабока емпатија за човечките недостатоци, имплицитно се критикува секаков вид догматско размислување, идејата за проекти за среќа (без разлика дали зборуваме за христијанство, комунизам, хуманизам или некоја десетта идеологија), како и идејата за цивилизациски напредок, совршенство и спасение на човекот. Пекиќ планирал да напише ипродолжение на романот под наслов „Време на зборови“, но никогаш не ја реализирал идејата. „Време на чуда“ е преведена на англиски, полски, унгарски, грчки, француски, романски и украински јазик. 

Филмот  „Време на чуда“ од 1989 година, за кој Пекиќ го напишал сценариото, е многу слободна адаптација на овој роман.

 Наводи 

 Литература 


Категорија:Филозофски романи
Категорија:Српски романи